11. Tilkendegivelse af ekspropriationsvilje i boringsnære beskyttelsesområder (Åben)
Tidl. politisk behandling BY, 19.03.24, pkt. 15
Forventet sagsgang
TM-U, ØK, BY
Lovgrundlag
Miljøbeskyttelsesloven
SAGENS INDHOLD
Byrådet skal i denne sag tage stilling til, om Byrådet vil udvise ekspropriationsvilje 
med henblik på at beskytte grundvandet i sårbare boringsnære beskyttelsesområder 
(BNBO) omkring almene vandforsyningsboringer efter miljøbeskyttelseslovens §§ 24 
og 24a.
Skattestyrelsen har krævet, at sagsfremstillingen om ekspropriationsvilje skal indeholde de konkrete 
paragraffer og tydelig fremlæggelse af de berørte arealer før, at der kan opnås skattefordel for de berørte 
lodsejere. Tidligere tilkendegivelser fra Byrådet er derfor ikke tilstrækkelige i forhold til Skattestyrelsens 
tolkning af reglerne om ekspropriationslignende aftaler.
Miljøbeskyttelseslovens § 24 a er trådt i kraft 1. juli 2024. De nye regler forpligter landets kommuner til at 
nedlægge forbud mod erhvervsmæssig pesticidanvendelse i sårbare BNBO, såfremt en frivillig aftale ikke 
er mulig. 
Den nye lovgivning, § 24 a, kan dog kun bruges til at forbyde pesticidanvendelse i selve BNBO. 
Forvaltningen ser derfor et behov for at supplere dette forbud med følgende, som skal meddeles efter 
Miljøbeskyttelseslovens §24:

Erhvervsmæssig anvendelse af pesticider også på tilstødende arealer til BNBO.

Opbevaring, transport og håndtering af pesticider og sprøjtemateriel i BNBO og på samme tilstødende 
arealer, hvor der ikke må ske erhvervsmæssig anvendelse af pesticider.

Dyrkning og gødskning i en zone på 25 meter omkring boringerne.
Afgrænsningen af tilstødende arealer til BNBO fremgår af Bilag ”Tillæg nr. 3 til Indsatsplan [adresse]”. 
Ligeledes fremgår liste med berørte matrikler på Bilag ”Oversigt over berørte matrikler i BNBO”.
VURDERING
Byrådet har tidligere taget stilling til spørgsmålet omkring ekspropriationsvilje i BNBO. Skattestyrelsens 
tolkning af reglerne om ekspropriationslignende aftaler og den nye lovgivning medfører et behov for, at 
Byrådet træffer ny beslutning om ekspropriationsvilje efter Miljøbeskyttelseslovens § 24 a. Ligeledes er der 
behov for at præcisere Byrådets tidligere beslutning om ekspropriationsvilje i forhold til håndtering og 
opbevaring af pesticider i selve BNBO samt på tilstødende pesticidsårbare arealer. 
Teknik og Miljø vurderer, at Kommunen skal benytte § 24 a, da det er en særbestemmelse, der går forud 
for de mere generelle bestemmelser. Sammen med § 24 a er der vedtaget tidsfrister for kommunernes 
forbud i BNBO og forbud efter § 24 a skal derfor meddeles senest 31. december 2024 og undtagelsesvist 
senest 1. marts 2025.
[adresse]: EMN-2020-18783
Dok-ID: 3774483
Sagsbehandler: jsje
Byråd
24. september 2024  19:00
Forvaltningen vurderer, at den nye lovgivning kun delvist kan bruges til at sikre den nødvendige 
grundvandsbeskyttelse i BNBO. Derfor er det også nødvendigt at udvise vilje efter § 24.
Udpegede sårbare BNBO’er er både sårbare over for erhvervsmæssig anvendelse og over for opbevaring, 
transport og håndtering af pesticider. Af denne grund indeholder frivillige aftaler restriktioner, der dækker 
begge dele. Forvaltningen indstiller derfor, at opbevaring, transport og håndtering af pesticider ligeledes 
skal være indeholdt, når der meddeles et forbud. 
Forvaltningen vurderer desuden, at det er nødvendigt at opretholde den eksisterende 25 meter dyrknings- 
og gødskningsfri zone omkring vandværksboringerne. En afgørelse efter § 24 a vil have den 
uhensigtsmæssig konsekvens, at den eksisterende 25 meter zone automatisk bortfalder. Zonen vurderes 
imidlertid nødvendig at opretholde i forhold til grundvandsbeskyttelsen på de konkrete arealer. 
Forvaltningen vurderer ud fra Miljøstyrelsens vejledning, at fortsat forbud mod dyrkning- og gødskning skal 
meddeles efter Miljøbeskyttelsesloven § 24.
ØKONOMI
Erstatning til lodsejere finansieres af Vandsamarbejdet. Der kan komme afledte udgifter for [adresse] 
Kommune i forbindelse med eventuelle ekspropriationer. 
INDSTILLING
Direktøren for Teknik og Miljø indstiller til Byrådet:
1.
At tilkendegive at ville ekspropriere dyrkningsretten på arealer i BNBO og tilstødende pesticidsårbare 
arealer efter Miljøbeskyttelseslovens §§ 24 og 24 a. 
BESLUTNING
Teknik- og Miljøudvalget, 4. september 2024:
Fraværende: Ingen
Indstilles godkendt.
Økonomiudvalget, 17. september 2024:
Fraværende: Ingen 
Indstilles godkendt.
Byrådet, 24. september 2024:
Fraværende: Ingen
Godkendt.
Bilag

Tillæg nr. 3 til Indsatsplan [adresse] (3748906)

Oversigt over berørte matrikler (3774773)
